DA Den Europæiske Unions Tidende C 273/26

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2011/C 273/07

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ENHEDSDOKUMENT

RÅDETS FORORDNING (EF) Nr. 510/2006

»ΦΑΣΟΛΙΑ ΒΑΝΙΛΙΕΣ ΦΕΝΕΟΥ« (FASOLIA VANILIES FENEOU)

EF-Nr.: EL-PGI-0005-0839-21.12.2010

BGB ( X ) BOB ( )

1. Betegnelse:

»Φασόλια Βανίλιες Φενεού« (Fasolia Vanilies Feneou)

2. Medlemsstat eller tredjeland:

Grækenland

3. Beskrivelse af landbrugsproduktet eller fødevaren:

3.1. Produkttype:

Kategori 1.6. Frugt, grøntsager og korn, også forarbejdet

3.2. Beskrivelse af produktet med betegnelsen i punkt 1:

»Fasolia Vanilies Feneou« er udbælgede tørrede bønner fra en lokal sort af bælgfrugtarten Phaseolus vulgaris.

Fysiske egenskaber: bønnerne er hvide, ovale, tyndskindede og meget små — 1 000 frø vejer mellem 270 og 280 g, så der er tale om en småfrøet sort.

»Fasolia Vanilies Feneou« er en proteinkilde (mindst 18 %). De kemiske egenskaber, der giver »Fasolia Vanilies Feneou« de kendetegn, som adskiller dem fra andre bønner på markedet, er:

Nr. Parameter Fasolia Vanilies Feneou Andre bønner (af arten Phaseolus vulgaris) Konklusion 1. Kostfibre 27,9-29,9 % w/w 13,2 % w/w. op til 54,4 % flere kostfibre 2. Fedt- 1,7-1,9 % w/w 2-2,5 % w/w op til 10 % mindre fedt 3. Energiværdi 225-233 kcal/100 g 296 kcal/100 g lavere kalorieindhold 955-963 kJ/100 g 1 236 kJ/100 g 4. Calcium 2 970-2 988 mg/kg 1 312 mg/kg op til 56 % mere calcium 5. Natrium 97,1-98,1 mg/kg 354 mg/kg lavere saltindhold 6. Aske 3,9-4,1 % w/w 4,4 % w/w lavere askeindhold

»Fasolia Vanilies Feneou« har organoleptiske kendetegn, som adskiller dem fra andre bønner og gør dem særlig attraktive for forbrugerne: deres sødlige smag og den omstændighed, at de er hurtige at koge og ikke koger ud — efter kogning har de en blød konsistens indvendig, men skindet er stadig intakt.

3.3. Råvarer (kun for forarbejdede produkter):

—

3.4. Foder (kun for produkter af animalsk oprindelse):

—

3.5. Specifikke etaper af produktionen, som skal finde sted i det afgrænsede geografiske område:

Alle faser af produktionsprocessen, fra dyrkning (forberedelse af jorden, gødning, såning, vanding, ukrudtsbekæmpelse, plantebeskyttelse) til høstning, tørring og udbælgning af produktet, skal finde sted inden for det afgrænsede geografiske område.

3.6. Særlige regler vedrørende udskæring, rivning eller emballering osv.:

—

3.7. Specifikke mærkningsregler:

Emballagen skal være påført betegnelsen »ΦΑΣΟΛΙΑ ΒΑΝΙΛΙΕΣ ΦΕΝΕΟΥ« ΠΓΕ (»Fasolia Vanilies Feneou« B.G.B.) samt andre betegnelser, som den nationale lovgivning og EU-retten måtte foreskrive.

4. Præcis afgrænsning af det geografiske område:

Det afgrænsede geografiske produktionsområde for »Fasolia Vanilies Feneou« er hele kommunen Feneos, i præfekturen Korinthía i regionen Peloponnes.

Feneos-området, hvor bønnerne dyrkes, er en slette med et samlet opdyrket areal på 4 710 hektar, der er omgivet og beskyttet af bjerge: Helmos — Dourdouvana, Killini, Oliyirtos — Saïtas. Det omsluttede Feneos-bækken (kunstig sø) er en særegenhed i Peloponnesregionen. Det er omgivet af gran- og fyrreskov, der strækker sig ned til søbredden. Dette specifikke, enestående miljø af skovklædte bjerge, der omgiver Feneos-sletten, er sammen med den kunstige sø Doxa med til at skabe et mikroklima, der egner sig til dyrkning af et produkt af højeste kvalitet.

5. Tilknytning til det geografiske område:

5.1. Det geografiske områdes egenart:

Jordbund

Jordbunden er dyb og frugtbar, hovedsagelig leret sand eller sandet ler, med en høj vandbindingsevne. Den er rig på kalk og forfor, men har et lavt indhold af kalium og magnesium. Størstedelen af jordbunden er svagt sur (pH < 7). »Fasolia Vanilies Feneou« dyrkes på bunden af den gamle Doxa-sø, der var en naturlig sø, og området har bevaret sin relative fugtighed. Alle disse faktorer medvirker til at gøre jordbunden velegnet til dyrkning af »Fasolia Vanilies Feneou«.

Klima

Generelt betragtet har området fastlandsklima med kolde vintre og kølige somre. Imidlertid giver det omfattende skovdække på bjergene, der omgiver Feneos-sletten, et mildere klima med vådere vintre og køligere somre. Den månedlige gennemsnitstemperatur er 28,8 °C (maksimum) og 0,6 °C (minimum), mens den årlige gennemsnitstemperatur er 12,8 °C.

Doxa-søen bidrager også til områdets milde forår. Den gennemsnitlige årlige nedbør er 600 mm. Bønner trives med meget vand, og kombinationen af ideelle temperaturer og relativ fugtighed skaber fortrinlige vækstvilkår for bønnerne.

Menneskelige faktorer

Det er den menneskelige faktor, der sikrer den bedst mulige udnyttelse af jordbunds- og klimaforholdene i Feneos-området, og som er afgørende for produktionen af et produkt af højeste kvalitet og for produktets omdømme uden for præfekturets grænser.

De dyrkningsmetoder, som producenterne i Feneos benytter, bygger på års erfaring og traditioner, der er overleveret fra generation til generation. De består af manuelle metoder, fra såning til tørring og udbælgning samt minimal brug af pesticider og kunstgødning. Desuden forestår landmændene selv en eksklusiv udvælgelse af frø fra »Fasolia Vanilies Feneou« til såning det følgende år med det formål at beskytte plantematerialets renhed.

5.2. Produktets egenart:

»Fasolia Vanilies Feneou« er blevet dyrket systematisk i Feneos-området siden slutningen af det 19. århundrede. Bønnerne er blevet dyrket i mange år på grund af deres særlige egenskaber: de er meget små, ensfarvet hvide, fint udseende, blanke bønner, der er ovale og ikke nyreformede som de fleste andre bønner, med et tyndt skind, der betyder, at de er nemme og hurtige at koge. De har en sødlig smag og er meget nærende.

Det lokale navn »Vanilia« har producenterne selv givet bønnerne for at understrege deres hvide farve og den særlige søde smag, der minder om vanilje. Disse særlige kvalitetskendetegn adskiller produktet fra andre bønner og gør det mere efterspurgt på markedet.

5.3. Årsagssammenhængen mellem det geografiske område og produktets kvalitet eller egenskaber (for BOB) eller produktets særlige egenskaber, omdømme eller andre kendetegn (for BGB):

Beskrivelse af sammenhængen mellem produktets kvalitet og det afgrænsede geografiske område

De særlige kendetegn ved »Fasolia Vanilies Feneou« hænger sammen med områdets klima og jordbund og med brugen af plantemateriale, der er tilpasset til det lokale miljø.

Da bønnerne er optimalt tilpasset til områdets fastlandsklima og jordbundsvilkår, vokser de fortrinligt her. Jordbunden, der er veldrænet og generelt svagt sur, har sammen med de forholdsvis milde, våde vintre og kølige somre afgørende betydning for bønnernes kvalitet, og resultatet er en afgrøde med blankt, tyndt skind og blødt kød. Disse forhold frembringer bønner med høj vandbindingsevne, lavt askeindhold og bedre organoleptiske kendetegn, herunder den særlige søde smag og den omstændighed, at de er velegnede til kogning.

Desuden spiller områdets enestående naturlige miljø med bjergene, der beskytter Feneos-sletten mod kraftige vinde, den kunstige sø Doxa og gran- og fyrreskoven, der omgiver den, og som strækker sig helt ned til søbredden, en afgørende rolle. Disse faktorer er med til at skabe ideelle vilkår for dyrkning af bønnerne og give dem de særlige kendetegn, der adskiller dem fra lignende bønnesorter, der dyrkes andre steder.

Dyrkningsmetoderne, som de lokale landmænd har anvendt i over 100 år, bidrager sammen med de gunstige jordbunds-, klima- og miljøforhold til produktets særlige egenskaber. Bønneproducenternes dyrkningsmetoder er de samme, som deres forfædres, og hovedparten af arbejdet, herunder hypning, høstning, udvælgelse og emballering, foregår stadig manuelt. Resultatet er et produkt med et pænt udseende og en ensartet form, fri for fremmedlegemer og revnede frø. Den minimale brug af pesticider og kunstgødning, der forringer produktet, og de lokale producenters omhyggelige udvælgelse af frø til næste års afgrøde med det formål at bevare den lokale sorts renhed resulterer i et produkt af højeste kvalitet.

Den nære sammenhæng mellem produktet og det afgrænsede geografiske område og i øvrigt den meget lokaliserede dyrkning på Feneos-sletten er tydeliggjort ved gentagne forsøg på at dyrke bønnerne i tilstødende områder. Disse forsøg har ikke været nogen succes — kvaliteten af de bønner, der dyrkes uden for det afgrænsede geografiske område, er mærkbart ringere, særlig når det gælder udseendet, skindets finhed og smagen.

Beskrivelse af sammenhængen mellem produktets omdømme og det afgrænsede geografiske område

Henvisninger i et tobindsværk om Feneos' folklore af Vassilios Sarlis vidner om bønnernes betydning i dette område og deres omdømme som de mest velsmagende bønner. Ifølge den græske mytologi var bælgplanter en gave fra gudinden Demeter til indbyggerne i Feneos som tak for deres gæstfrihed, da hun ledte efter sin datter Persefone, der var blevet bortført af Hades. Hades forsøgte at trække hende ned i underverdenen gennem Feneos-søens dyb. Indbyggerne i Feneos var derfor de første, der spiste bælgplanter, og det er måske derfor, at deres bønner fik ry for at være de mest velsmagende. Det nævnes også, at bønner er den mest udbredte bælgplante, efterfulgt af linser og kikærter.

Den systematiske dyrkning af bønner i området begyndte i slutningen af det 19. århundrede, da Feneos-søen tørrede ud. En række kilder vidner om produktets omdømme og dets nære tilknytning til Feneos-området:

Ifølge et dokument udstedt af Feneos' civilret i først instans den 25. marts 1910 skulle en kvægbruger betale erstatning til en bønneavler, fordi hans dyr havde beskadiget bønneafgrøden.

Forskning udført af Panos Dimitrios (PhD) beskriver den intensive dyrkning af »Fasolia Vanilies Feneou« i området i 1950'erne.

Siden 1980 afholdes der hvert år i landsbyen Steno en »Fasolada Festival«, der af avisen Eleftheros Tipos klassificeres som en turistattraktion. Festivalen, der finder sted i oktober måned (når »Fasolia Vanilies Feneou« høstes), fejrer afgrødens betydning i området og den omstændighed, at dens ry har bredt sig vidt omkring.

Data fra den græske statistikmyndighed dokumenterer den vedvarende dyrkning af »Fasolia Vanilies Feneou« fra 1993 til 2003.

Kontrolundersøgelser gennemført af de korintiske præfekturmyndigheders landbrugsdirektorat som led i udligningsgodtgørelsesordningen og enkeltbetalings-ordningen vidner om, at »Fasolia Vanilies Feneou« traditionelt har været dyrket i området i mange år og er af enestående kvalitet.

En besøgende i området mindedes, hvordan han forbandt Feneos-sletten og dens lækre »vaniljebønner« med sine barndomsår.

Den berømte »Fasolia Feneou« er nævnt i to udgaver af avisen Kathimerini (24. oktober 2006 og 17. november 2007).

Den traditionelle fasolada (bønnesuppe), der laves af »Fasolia Feneou«, er nævnt i aviserne Ta Nea (16. februar 2007) og Eleftheros Tipos (4. oktober 2008).

I tv-programmet Boukia kai Sinkhorio har Ilias Mamalakis vist, hvordan man laver Boulia (Polispori) Feneos med den typiske hvide »Fasolia Vanilies Feneou« som en af hovedingredienserne.

»Fasolia Vanilies Feneou« er blevet nævnt i to episoder af Menoume Ellada på det græske statsfjernsyn (oktober 2006 og 2007) og på ET3 i februar 2009.

»Fasolia Vanilies Feneou« er højt værdsat, ikke blot af forbrugerne, men også af producenterne, fordi de indbringer en pris, der kan være op til 75 % højere end prisen på andre bønner, hvis betegnelse ikke er beskyttet.

Kort sagt: historiske og bibliografiske data, artikler i lokale og landsdækkende aviser, tv-udsendelser og materiale på internettet (Wikipedia mv.), hovedsagelig om gastronomi og turisme, bekræfter »Fasolia Vanilies Feneou«-bønnernes omdømme, der er uløseligt forbundet med deres særlige egenskaber.

Henvisning til offentliggørelsen af varespecifikationen:

(Artikel 5, stk. 7, i forordning (EF) nr. 510/2006)

http://www.minagric.gr/greek/data/PROD_FASOLIA_VANILIES_FENEOU.pdf

(1) EUT L 93 af 31.3.2006, s. 12.